ΑΠΟΦΑΣΗ ΤΗΣ ΕΠΙΤΡΟΠΗΣ της 18ης Δεκεμβρίου 1992 για την τροποποίηση της απόφασης 85/634/ΕΟΚ της Επιτροπής σχετικά με την παροχή αδείας σε ορισμένα κράτη μέλη να παρεκκλίνουν από διατάξεις της οδηγίας 77/93/ΕΟΚ του Συμβουλίου όσον αφορά το ξύλο βελανιδιάς καταγωγής Καναδά ή Ηνωμένων Πολιτειών της Αμερικής (Τα κείμενα στη δανική, την ολλανδική, τη γαλλική, τη γερμανική, την ιταλική και την ισπανική γλώσσα είναι τα μόνα αυθεντικά)

(93/38/ΕΟΚ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την οδηγία 77/93/ΕΟΚ του Συμβουλίου της 21ης Δεκεμβρίου 1976 περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα (1), όπως τροποποιήθηκε τελευταία από την οδηγία 92/103/ΕΟΚ της Επιτροπής (2), και ιδίως το άρθρο 14 παράγραφος 3 δεύτερη περίπτωση,

τις αιτήσεις που υπέβαλαν το Βασίλειο του Βελγίου, το Βασίλειο της Δανίας, η Ομοσπονδιακή Δημοκρατία της Γερμανίας, η Γαλλική Δημοκρατία, η Ιταλική Δημοκρατία, το Μεγάλο Δουκάτο του Λουξεμβούργου, το Βασίλειο των Κάτω Χωρών και το Βασίλειο της Ισπανίας,

Εκτιμώντας:

ότι, σύμφωνα με τις διατάξεις της οδηγίας 77/93/ΕΟΚ, δεν είναι καταρχήν δυνατόν να εισαχθεί στην Κοινότητα ξύλο βελανιδιάς, με το φλοιό, καταγωγής χωρών Βόρειας Αμερικής, λόγω του κινδύνου εισαγωγής του Ceratocystis fagacearum, που αποτελεί την αιτία μαρασμού της βελανιδιάς-

ότι οι αποφάσεις 85/634/ΕΟΚ (3), 89/256/ΕΟΚ (4), 90/548/ΕΟΚ (5), 91/21/ΕΟΚ (6) και 92/437/ΕΟΚ (7) της Επιτροπής, επιτρέπουν παρεκκλίσεις για το ξύλο βελανιδιάς καταγωγής Καναδά και Ηνωμένων Πολιτειών της Αμερικής, για συγκεκριμένη περίοδο με την επιφύλαξη αναθεώρησής τους, βάσει της αποκτηθείσας πείρας-

ότι η απόφαση 92/437/ΕΟΚ, όριζε την 31η Δεκεμβρίου 1992 ως ημερομηνία λήξεως της παροχής αδείας-

ότι οι διατάξεις που θεσπίζονται στα παραρτήματα της οδηγίας 77/93/ΕΟΚ υπεβλήθησαν σε αναθεώρηση για να ληφθεί υπόψη η αξιολόγηση του κινδύνου εμφάνισης παρασίτων προκειμένου να προσαρμοστούν οι εν λόγω διατάξεις στην ιδέα της ενιαίας αγοράς-

ότι η αξιολόγηση του κινδύνου εμφάνισης παρασίτων απετέλεσε τη βάση τροποποίησης και αναθεώρησης των σχετικών διατάξεων της εν λόγω οδηγίας-

ότι, εντούτοις, σύμφωνα με τις διατάξεις της οδηγίας 91/683/ΕΟΚ του Συμβουλίου (8), τα κράτη μέλη θέτουν σε ισχύ τους νόμους, κανονισμούς ή διοικητικές διατάξεις που απαιτούνται για να συμμορφωθούν με την οδηγία 91/683/ΕΟΚ έξι μήνες μετά την αναθεώρηση των παραρτημάτων Ι έως V της οδηγίας 77/93/ΕΟΚ-

ότι φαίνεται ότι έχει καθυστερήσει η αναθεώρηση αυτή-

ότι η άδεια εφαρμόζεται με την επιφύλαξη της κατάργησης των ενδοκοινοτικών συνοριακών ελέγχων από την 1η Ιανουαρίου 1993-

ότι, βάσει των πληροφοριών που είναι διαθέσιμες προς το παρόν, πρέπει να διατηρηθούν οι όροι που προβλέπονται στην προαναφερθείσα απόφαση σχετικά με τις παρεκκλίσεις-

ότι, για το σκοπό αυτό, πρέπει να παραταθεί η περίοδος κατά τη διάρκεια της οποίας εγκρίνονται οι παρεκκλίσεις όσον αφορά το ξύλο βελανιδιάς, καταγωγής Καναδά και Ηνωμένων Πολιτειών της Αμερικής για νέο περιορισμένο χρονικό διάστημα-

ότι τα μέτρα που προβλέπονται στην παρούσα απόφαση κανονισμό είναι σύμφωνα με τη γνώμη της Μόνιμης Φυτοϋγειονομικής Επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Στο άρθρο 4 της απόφασης 85/634/ΕΟΚ, οι όροι "λήγει στις 31 Δεκεμβρίου 1992" αντικαθίστανται από τους όρους "ισχύει για περίοδο που λήγει στο τέλος της προθεσμίας για την ενσωμάτωση στην εθνική νομοθεσία των τροποποιήσεων της οδηγίας 77/93/ΕΟΚ όπως αναφέρεται στο άρθρο 3 παράγραφος 1 της οδηγίας 91/683/ΕΟΚ".

Άρθρο 2

Η παρούσα απόφαση απευθύνεται στο Βασίλειο του Βελγίου, το Βασίλειο της Δανίας, την Ομοσπονδιακή Δημοκρατία της Γερμανίας, τη Γαλλική Δημοκρατία, την Ιταλική Δημοκρατία, το Μεγάλο Δουκάτο του Λουξεμβούργου, το Βασίλειο των Κάτω Χωρών και το Βασίλειο της Ισπανίας.

Βρυξέλλες, 18 Δεκεμβρίου 1992.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 26 της 31. 1. 1977, σ. 20.

(2) ΕΕ αριθ. L 363 της 11. 12. 1992, σ. 1.

(3) ΕΕ αριθ. L 379 της 31. 12. 1985, σ. 45.

(4) ΕΕ αριθ. L 106 της 18. 4. 1989, σ. 45.

(5) ΕΕ αριθ. L 313 της 13. 11. 1990, σ. 34.

(6) ΕΕ αριθ. L 13 της 18. 1. 1991, σ. 20.

(7) ΕΕ αριθ. L 239 της 22. 8. 1992, σ. 15.

(8) ΕΕ αριθ. L 376 της 31. 12. 1991, σ. 29.